Frank Aaen (EL), 2009-02-18:
Det var ligegodt fantastisk!
Næsten hele talen kunne have været holdt jeg er sikker på, den er en kopi, en af dem der hedder copy-paste - ved åbningsdebatten og ved afslutningsdebatten sidste år. Der var ikke noget som helst, der reflekterede den nye situation, vi er i - intet!
Åh jo, der var lidt om, at jobcentrene må gøre en indsats, men jobcentrene er allerede brudt sammen.
De kan ikke klare de opgaver, de har, og slet ikke dem, de ser ud til at få, og hvad skal de henvise folk til?
Skal man bare piske de arbejdsløse, når der ikke er nogen job at få?
Hvad er svaret til slagteriarbejderen, der lige har mistet sit job?
Hvad er svaret til håndværkeren, der lige har mistet sit job?
Hvad er svaret til alle de industriarbejdere, der har mistet deres job på vindmøllefabrikken?
Det er da fantastisk, at en regering, der ser, hvordan arbejdsløsheden tordner i vejret, og ser, hvordan de sociale problemer tager til, ikke har noget som helst at byde på.
Joh, der var lidt om, at der kommer en skattekommission og et skatteudspil og en skattereform.
Men det, vi har set indtil videre, går jo bare ud på at give flere skattelettelser - jo flere penge man har, jo flere lettelser i skatten - og hvad hjælper det den, der lige nu er blevet fyret og ikke har råd til at betale sin husleje eller ikke kan betale afdragene på sit hus?
Ikke noget som helst!
Det er da fuldstændig som at gå rundt med skyklapper på, når man åbenbart slet ikke ser, hvad det er, der sker ude i samfundet.
Der kommer jo ikke ét eneste nyt job ud af det, ministeren her stod og sagde, og der er ikke ét eneste initiativ på vej til at løse de sociale problemer, der tager til i øjeblikket.
Det viser jo mere end meget andet, at denne regering er kørt træt og ikke har noget at byde på.
Den kan kun forholde sig til, at uh, hvor går det godt, og hvor har vi gjort det godt i 7 år, men den kan overhovedet ikke på nogen måde åbne øjnene for de problemer, der helt klart er i samfundet.
Der er det så heldigt, at der er en opposition her i landet, som faktisk har fremlagt en lang række konkrete forslag, som regeringen bør tage stilling til, og det håber jeg ministeren vil gøre, når vi nu i debatten opridser de forskellige forslag.
Enhedslisten kunne allerede i januar fremlægge en samfundspakke, hvor vi sagde, at i stedet for at forære bankerne milliarder, så lad os da lave en statslig kreditfunktion, der låner penge til de virksomheder, som er kommet i klemme, og som har fornuftige projekter.
Vi foreslår en velfærdspakke, som giver kommunerne og regionerne penge til at øge velfærden.
Så kan de jo tage nogle af de folk, som nu er blevet ledige, ind, samtidig med at velfærden vil blive bedre, og nogle af de løfter, der blev givet i valgkampen, om, at det var nødvendigt at renovere skoler, toiletter, plejehjem osv., kunne man jo så komme i gang med at opfylde, for det er jo hidtil blevet bremset fuldstændigt.
Vi foreslår også en miljø- og klimapakke, der vil gavne miljøet og klimaet og skabe beskæftigelse.
Læg mærke til, at mange af de fyringer, der er sket, faktisk er inden for de områder, hvor man kan skabe et bedre miljø og medvirke til et bedre klima.
Vi foreslår også en boligpakke, der sikrer flere boliger og hjælper de boligejere, der mister deres bolig.
Det er jo et helt konkret problem, som man er nødt til at tage stilling til og ikke bare kan lukke øjnene for.
når et menneske, som bliver arbejdsløs i dag, har udsigt til en indtægtsnedgang på 200.000 kr., og nedgangen bliver 400.000 kr., hvis to i familien bliver arbejdsløse, er man jo nødt til at tage hånd om det sociale problem, der lige pludselig er eksploderet mellem hænderne på folk, uden at de selv har haft en chance for at forberede sig på det eller gøre noget ved det.
Her må regeringen og Folketinget selvfølgelig gøre noget, så den sociale katastrofe ikke bare får lov til at udvikle sig, så en masse menneskeskæbner ikke ved, hvad de skal gøre i den situation.
Vi er glade for, at nogle af de ting, vi har lagt frem gennem tiden, kan vi i dag se afspejlet i forslag fra Socialdemokratiets vækstpakke, der kom i går, og som jeg må sige at vi meget langt hen ad vejen, for ikke at sige hele vejen, synes er et rigtig godt initiativ, som vi gerne vil støtte.
Jeg har set SF's forslag til en vækstpakke i dag, det ligger også lidt i forlængelse af det, vi har foreslået, og vi er derfor meget langt hen ad vejen, for ikke at sige hele vejen, også i stand til at støtte det.
Jeg ved, at Det Radikale Venstre kommer med en vækstpakke, og så må vi se, hvad den indeholder, men jeg er sikker på, at vi har en samlet opposition, som mener, der skal gøres noget, og at man ikke bare kan sidde på hænderne og sige, at alt det her er bare panik - det går jo ikke!
Jeg skal til sidst på vegne af forespørgerne fremsætte dette: Forslag til vedtagelse
»Folketinget konstaterer, at den økonomiske krise har alvorlige konsekvenser, arbejdsløsheden er stigende, og de sociale problemer er voksende, og pålægger derfor regeringen straks at indkalde Folketingets partier til forhandling om forslag til at skabe beskæftigelse og imødegå krisens følger.«